ai4bharat/Pralekha huggingface dataset:
अर्थ मंत्रालय
सीजीएसटी मुंबई पूर्व आयुक्तालयाने उघडकीस आणले बनावट इनपूट टॅक्स क्रेडिट प्रकरण, एका व्यक्तीला अटक
मुंबई, 20 मे 2022
सीजीएसटी मुंबई पूर्व आयुक्तालय, मुंबई झोनच्या कर चोरी विरोधी पथकाच्या अधिकार्यांनी बनावट इनपुट टॅक्स क्रेडिट  नेटवर्क उघडकीस आणले आहे आणि कुर्ला येथील एका कंपनीच्या संचालकाला जीएसटी फसवणूक केल्याप्रकरणी अटक केली आहे.
मुंबई झोनच्या केंद्रीय गुप्तचर पथकाकडून मिळालेल्या माहिती वरुन कारवाई करत, मेसर्स लक्षिन मेटल्स प्रा. लि. विरुद्ध तपास सुरू करण्यात आला. ज्याने सीजीएसटी कायदा, 2017 च्या तरतुदींचे उल्लंघन करून, 15.26 कोटी रुपयांचे बनावट इनपुट टॅक्स क्रेडिट  मिळवले आणि वस्तूंची वास्तविक पावती किंवा पुरवठा न करता ते दिले गेले. या फसवणुकीसाठी, सुमारे 15 संस्थाची एक जाळी तयार केली आणि रु. 84 कोटी पेक्षा जास्त रकमेच्या बोगस पावत्या निर्गमित करण्यात आल्या.
तपासादरम्यान, या कंपनीच्या संचालकाचे जबाब नोंदवला गेला, ज्यामध्ये त्याने या जीएसटी फसवणुकीत आपली भूमिका मान्य केली. सीजीएसटी कायदा, 2017 च्या कलम 132 चे उल्लंघन केल्याबद्दल दिनांक 19 मे रोजी त्याला सीजीएसटी कायदा, 2017 च्या कलम 69 अंतर्गत अटक करण्यात आली. न्यायदंडाधिकाऱ्यांनी त्याला 14 दिवसांची न्यायालयीन कोठडी सुनावली आहे.
केंद्रीय गुप्तचर पथकाचे अधिकारी संभाव्य फसवणूक करणार्यांना ओळखण्यासाठी डेटा विश्लेषण आणि नेटवर्क विश्लेषणाची साधने वापरत आहेत आणि तपासासाठी संबंधित क्षेत्रीय आयुक्तालयां कडे तपशील सामायिक करत आहेत. हे प्रकरण सीजीएसटी मुंबई झोनने फसवणूक करणारे आणि बनावट आईटीसी नेटवर्क डीलर्स विरुद्ध सुरू केलेल्या विशेष मोहिमेचा एक भाग आहे, जे प्रामाणिक करदात्यांना मोठी स्पर्धा निर्माण करत आहेत.
2021-22 या आर्थिक वर्षात, सीजीएसटी मुंबई पूर्व आयुक्तालयाने रु 1002 कोटी ची जीएसटी चोरी शोधली आणि 124 कोटी रुपये वसूल केले. तसेच कर चोरी करणाऱ्या दोघांना अटक केली.|
PIB Mumbai | S.Thakur/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 123
पंतप्रधान कार्यालय
राष्ट्रपती रामनाथ कोविंद यांनी राष्ट्रपतीपदी एका वर्षाचा कार्यकाळ पूर्ण केल्याबद्दल पंतप्रधानांकडून अभिनंदन
नवी दिल्ली, 25 जुलै 2018
राष्ट्रपती रामनाथ कोविंद यांनी राष्ट्रपतीपदी एका वर्षाचा कार्यकाळ पूर्ण केल्याबद्दल पंतप्रधान नरेंद्र मोदी यांनी त्यांचे अभिनंदन केले आहे.
“राष्ट्रपतीपदी एका वर्षाचा कार्यकाळ पूर्ण केल्याबद्दल राष्ट्रपती रामनाथ कोविंद यांचे अभिनंदन. आपली बुद्धीमत्ता आणि मानवतावादी वृत्तीने राष्ट्रपती सर्व देशवासियांसाठी प्रिय झाले आहेत. महत्वाच्या धोरणात्मक मुद्यांबाबत त्यांना उत्तम जाण आहे. युवा, शेतकरी आणि गरीबांच्या सक्षमिकरणाबद्दलही त्यांना कळकळ आहे”, असे पंतप्रधानांनी म्हटले आहे.
B.Gokhale/M.Pange/P.Malandkar
(Visitor Counter : 58
युवा व्यवहार आणि क्रीडा मंत्रालय
केंद्रीय क्रीडा मंत्र्यांच्या अध्यक्षतेखाली मणिपूरमध्ये राज्ये आणि केंद्रशासित प्रदेशांच्या युवा व्यवहार आणि क्रीडा मंत्र्यांचे चिंतन शिबीर होणार
केंद्रीय युवा व्यवहार आणि क्रीडा मंत्री अनुराग सिंह ठाकूर यांच्या अध्यक्षतेखाली 24-25 एप्रिल रोजी इम्फाळ, मणिपूर येथे राज्य आणि केंद्रशासित प्रदेशांच्या युवा व्यवहार आणि क्रीडा मंत्र्यांचे 2 दिवसीय ‘चिंतन शिबीर’ होणार आहे.
विविध राज्ये, केंद्रशासित प्रदेश आणि युवा कार्य मंत्रालयातील 100 हून अधिक निमंत्रित या दोन दिवसीय चिंतन शिविरात उपस्थित राहून देशाला तंदुरुस्त बनवण्याबाबत आणि भारताला जागतिक क्रीडा क्षेत्रातील सामर्थ्यवान शक्ती बनविण्याबाबत आपली मते आणि कल्पना मांडतील अशी अपेक्षा आहे. तसेच व्यक्तिमत्व विकास आणि राष्ट्र उभारणीच्या उद्दिष्टांसाठी काम करण्याबाबत, म्हणजेच तरुणांना विविध राष्ट्रनिर्मिती उपक्रमांमध्ये सहभागी करून त्यांच्या व्यक्तिमत्त्वाचा विकास करण्यासाठी चर्चा केली जाईल.
गेल्या वर्षी जून 2022 मध्ये, केंद्रीय मंत्री,अनुराग सिंह ठाकूर यांनी गुजरातमधील केवडिया येथे राज्ये आणि केंद्रशासित प्रदेशांच्या युवा व्यवहार आणि क्रीडा मंत्र्यांच्या दोन दिवसीय राष्ट्रीय परिषदेचे अध्यक्षपद भूषविले होते. यावेळी झालेल्या विविध सत्रांदरम्यान राज्ये आणि केंद्रशासित प्रदेशांनी क्रीडा क्षेत्रासाठी विकास योजना आणि त्यासाठीचे मार्ग यावर चर्चा केली होती.
पंतप्रधान कार्यालय
जयपूर महाखेलमधे सहभागी होणाऱ्यांना 5 फेब्रुवारी रोजी पंतप्रधान करणार संबोधित
पंतप्रधान श्री नरेंद्र मोदी 5 फेब्रुवारी 2023 रोजी दुपारी 1 वाजता जयपूर महाखेल मधील सहभागी खेळाडूंना दूरदृश्य प्रणालीद्वारे संबोधित करणार आहेत.
जयपूर ग्रामीण विभागाचे लोकसभा खासदार श्री राज्यवर्धन सिंह राठोड 2017 पासून जयपूरमध्ये जयपूर महाखेलचे आयोजन करत आहेत.
या वर्षी कबड्डी स्पर्धेवर लक्ष केंद्रित करत असलेल्या या महाखेलची सुरुवात राष्ट्रीय युवा दिनी म्हणजे12 जानेवारी, 2023 रोजी झाली. यात जयपूर ग्रामीण लोकसभा मतदारसंघातील सर्व 8 मतदान क्षेत्रांतील 450 हून अधिक ग्रामपंचायती, नगरपालिका आणि प्रभागांमधील 6400 हून अधिक युवक आणि क्रीडापटूंनी सहभाग नोंदविला होता. महाखेल हा उपक्रम जयपूरच्या तरुणांना त्यांच्या क्रीडा कौशल्याचे प्रदर्शन करण्याची संधी देते आणि त्यांना खेळ हा करिअरचा पर्याय म्हणून स्विकारण्यासाठी प्रेरणा देते.
संरक्षण मंत्रालय
नौदल कमांडरांची 2021 मधील दुसरी परिषद
भारतीय नौदलातील कमांडर श्रेणीच्या अधिकाऱ्यांची 2021 मधील दुसरी बैठक 18 ते 22 ऑक्टोबर 2021 या कालावधीत होणार आहे. युध्दनीतीच्या पातळीवरील महत्त्वाच्या सागरी सुरक्षा संबंधित मुद्द्यांसंबंधी चर्चा करण्यासाठीचा मंच म्हणून तसेच ज्येष्ठ सरकारी अधिकाऱ्यांशी संस्थात्मक पातळीवरून संवाद साधण्यासाठीचे माध्यम म्हणून ही परिषद उपयुक्त ठरणार आहे. आपल्या भागातील सतत बदलत असणाऱ्या भू-सामरिक परिस्थितीमुळे, अशा परिषदेच्या आयोजनाचे महत्त्व आणि मूल्य अनेक पटींनी वाढते. भारतील नौदलाच्या भविष्यातील मार्ग घडविणाऱ्या अत्युच्च महत्त्वाच्या मुद्द्यांबाबत निर्णय घेऊन, त्यावर चर्चा करणे, कार्याची दिशा निश्चित करणे आणि त्या दृष्टीने साधनांची रचना करणे यासाठी ही परिषद संस्थात्मक मंचाचे काम करते.
केंद्रीय संरक्षणमंत्री राजनाथ सिंग या परिषदेमध्ये भाषण करतील आणि राष्ट्रीय सुरक्षेशी संबंधित मुद्द्यांवर उपस्थित नौदल कमांडरांशी संवाद साधतील.
नौदल प्रमुख आणि इतर उपस्थित नौदल कमांडरांमध्ये यावेळी चर्चिल्या जाणाऱ्या अनेक मुद्द्यांमध्ये, नौदलाने गेल्या काही महिन्यात हाती घेतलेल्या परिचालन, सामग्री, मनुष्यबळ विकास, प्रशिक्षण आणि प्रशासनविषयक प्रमुख उपक्रमांचा समावेश असेल, तसेच नौदलाच्या महत्त्वाची कार्ये आणि उपक्रम याविषयीच्या भविष्यातील योजनांबद्दल उहापोह होईल.
भारतीय नौदलाने शस्त्र-सज्ज, विश्वसनीय आणि संलग्न दल म्हणून घडण्यावर लक्ष केंद्रित केले असून कोविड-19 महामारीची परिस्थिती असून देखील नौदल विषयक नियमांचे खंबीरपणे पालन करीत आहे. भारताच्या सागरी संरक्षणाबाबत वाढत्या जागरूकतेच्या पार्श्वभूमीवर नौदलाने गेल्या काही वर्षांत परिचालनविषयक कार्यांमध्ये लक्षणीय विकास साधला आहे.
भारतीय संरक्षण दलांच्या तिन्ही सेवांमध्ये परिचालनविषयक सामायिक वातावरण निर्माण करणे आणि त्रि-सेवा समन्वय वाढविणे या दृष्टीने भारतीय संरक्षण दल प्रमुख आणि लष्करप्रमुख आणि हवाई दल प्रमुख नौदल कमांडरांशी या परिषदेमध्ये संवाद साधतील.
पंतप्रधान कार्यालय
पंडित दिनदयाल उपाध्याय पेट्रोलिअम विद्यापीठ, गांधीनगरच्या 8 व्या दीक्षांत सोहळ्यासाठी पंतप्रधान 21 नोव्हेंबर रोजी सहभागी होणार
पंतप्रधान नरेंद्र मोदी पंडित दिनदयाल उपाध्याय पेट्रोलिअम विद्यापीठाच्या 8 व्या दीक्षांत सोहळ्यात 21 नोव्हेंबर रोजी दूरदृश्यप्रणालीच्या माध्यमातून सकाळी 11:00 वाजता सहभागी होणार आहेत. या दीक्षांत सोहळ्यादरम्यान 2600 विद्यार्थ्यांना पदवी/पदविका प्राप्त होणार आहे.
दीक्षांत सोहळ्याप्रसंगी पंतप्रधानांच्या हस्ते ’45 मेगावॅट मोनोक्रिस्टलीय सौरऊर्जा केंद्र’ आणि ‘जलतंत्रज्ञनासंबंधीचे उत्कृष्टता केंद्र’ याचा पायाभरणी सोहळा होणार आहे. तसेच पंतप्रधानांच्या हस्ते पंडित दिनदयाल पेट्रोलिअम विद्यापीठात ‘इनोवेशन अँड इनक्युबेशन सेंटरतंत्रज्ञान व्यापार इनक्युबेशन’, ‘भाषांतर संशोधन केंद्र’ आणि ‘क्रीडा संकुलाचे’ उद्घाटन करण्यात येणार आहे.
संरक्षण मंत्रालय
दक्षिण कमांड युद्ध स्मारक येथे विजय दिवस साजरा
पुणे, 16 डिसेंबर 2021
16 डिसेंबर 2021 रोजी “विजय दिवस 2021” साजरा करण्यात आला. हा दिवस 50 वर्षांपूर्वी भारताने पाकिस्तानवर मिळवलेल्या शानदार विजयाचे प्रतीक आहे. या "सर्वात मोठ्या विजयामुळे "बांगलादेश एक स्वतंत्र राष्ट्र म्हणून उदयाला आले आणि भारत एक प्रादेशिक महासत्ता म्हणून उदयाला आला. प्रतिस्पर्ध्यावरील या निर्णायक विजयासह, भारताच्या सशस्त्र दलांनी पुन्हा एकदा स्वतःला राष्ट्रीय शक्तीचा एक मजबूत घटक म्हणून सिद्ध केले.
युद्धादरम्यान, दक्षिण कमांडच्या सैन्याने शौर्य गाजवत पाकिस्तानच्या कारवायांपासून देशाच्या सीमांचे रक्षण केले. या युद्धादरम्यान दक्षिण कमांड क्षेत्रात गाजलेल्या लढाया म्हणजे लोंगेवाला आणि परबत अलीच्या लढाया , ज्यात पाकिस्तानी सैन्याचा भारतीय जवानांनी धुव्वा उडवला होता. लेफ्टनंट कर्नल भवानी सिंग यांच्या नेतृत्वाखाली 10 पैरा कमांडो बटालियनने पाकिस्तानामधल्या छाछरो गावात घुसून केलेला हल्ला ही या युद्धातली शत्रूच्या प्रदेशातकेलेली आणखी एक चित्तथरारक आणि गाजलेली लढाई होती. या लढायांमध्ये भारतीय सैन्याचे शौर्य,दृढनिश्चय आणि पराक्रमाचे सर्वांना दर्शन घडले.या विजय दिवसानिमित्त आज या युद्धात प्रचंड शौर्य गाजवत आपल्या महान राष्ट्राच्या सार्वभौमत्व आणि स्वातंत्र्याचे रक्षण करण्यासाठी ज्यांनी आपल्या प्राणांची आहुती दिली अशा सर्वोच्च बलिदान देणा-या भारतीय सशस्त्र दलांचे सैनिक, हवाई अधिकारी आणि नौसैनिकांचे स्मरण करत त्यांना पुष्पचक्र अर्पण करुन श्रद्धांजली वाहण्यात आली. देशाप्रती आपल्याकर्तव्याचे पालन करताना वीरमरण पत्करणाऱ्या सैनिकांना यावेळी सलाम करण्यात आला. दक्षिण कमांड मुख्यालयातील लष्करी अधिकारी आणि जवान या कार्यक्रमाला उपस्थित होते. या समारंभात दक्षिण कमांड युद्ध स्मारक , पुणे येथे 1971 च्या भारत पाक युद्धातील शूर सैनिकांना श्रद्धांजली अर्पण करण्यात आली.
दक्षिण कमांड मुख्यालयाच्या वतीने लेफ्टनंट जनरल जे.एस. नैन, आर्मी कमांडर, सदर्न कमांड यांनी पुष्पचक्र अर्पण केले. यानंतर सर्वउपस्थितांनी मौन पाळत या महान राष्ट्राच्या हुतात्म्यांच्या दृढ संकल्पाला आदरांजली वाहिली.
M.Iyengar/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 136
राष्ट्रपती कार्यालय
कार्यकाल समाप्तीच्या पूर्वसंध्येला राष्ट्रपती रामनाथ कोविंद उद्या करणार राष्ट्राला संबोधित
आपल्या कार्यकाल समाप्तीच्या पूर्वसंध्येला राष्ट्रपती रामनाथ कोविंद उद्या,  राष्ट्राला उद्देशून भाषण करणार आहेत. आकाशवाणीच्या सर्व राष्ट्रीय वाहिन्यांवर आणि दूरदर्शनच्या सर्व वाहिन्यांवरून संध्याकाळी सात वाजल्यापासून या भाषणाचे आधी हिंदीत आणि त्यानंतर इंग्रजीतील प्रसारण केले जाणार आहे. हिंदी आणि इंग्रजी भाषणांच्या प्रक्षेपणानंतर दूरदर्शनच्या प्रादेशिक वाहिन्यांवरून प्रादेशिक भाषांमध्ये ते प्रक्षेपित होईल. तर आकाशवाणीवरून रात्री साडेनऊ वाजल्यापासून प्रादेशिक भाषांमधील अनुवाद संबंधित प्रादेशिक वाहिन्यांवरून प्रसारित केले जातील.
पंतप्रधान कार्यालय
पंतप्रधानांनी राष्ट्रीय एकात्मतेसाठी जाहीर केला सरदार पटेल पुरस्कार
नवी दिल्ली, 23 डिसेंबर 2018
पंतप्रधान नरेंद्र मोदी यांनी कालवाडिया येथील डीजीपी/आयजीपी परिषदेत राष्ट्रीय एकात्मतेसाठी वार्षिक सरदार पटेल पुरस्कार जाहीर केला.
राष्ट्रीय एकत्रीकरणात काम करणाऱ्यांच्या उत्कृष्ट प्रयत्नांसाठी हा पुरस्कार देण्यात येईल.
“सरदार पटेल यांनी आपले सर्व जीवन भारताला एकजूट करण्यासाठी समर्पित केले. राष्ट्रीय एकत्मतेसाठी देण्यात येणारा सरदार पटेल पुरस्कार, ही त्यांना योग्य श्रद्धांजली होईल आणि भारताच्या एकतेच्या आणि राष्ट्रीय एकत्रीकरणाच्या दिशेने काम करण्यासाठी अधिक लोकांना प्रोत्साहन देता येईल”, असे पंतप्रधान म्हणाले.
B.Gokhale/P.Malandkar
(Visitor Counter : 59
माहिती आणि प्रसारण मंत्रालय
16 व्या मुंबई आंतरराष्ट्रीय चित्रपट महोत्सवाच्या उद्घाटन सोहळ्यात व्ही शांताराम जीवनगौरव पुरस्कार डॉ एस कृष्णस्वामी यांना प्रदान
मुंबई, 28 जानेवारी 2020
16 व्या मुंबई आंतरराष्ट्रीय चित्रपट महोत्सवाच्या उदघाटन सोहळ्यात प्रतिष्ठेचा डॉ व्ही शांताराम पुरस्कार, ज्येष्ठ माहितीपट निर्माते डॉ एस कृष्णस्वामी यांना, केंद्रीय राज्यमंत्री बाबुल सुप्रियो आणि महाराष्ट्राचे सांस्कृतिक मंत्री अमित देशमुख यांच्या हस्ते प्रदान करण्यात आला. दहा लाख रुपये, स्मृतिचिन्ह आणि सन्मानपत्र असे या पुरस्काराचे स्वरूप आहे. माहितीपट आणि लघुपट निर्मिती क्षेत्रात विशेष योगदान देणाऱ्या मान्यवरांना मिफ्फ मध्ये व्ही शांताराम पुरस्काराने गौरवण्यात येते.
81 वर्षीय डॉ एस कृष्णस्वामी भारतातील ज्येष्ठ आणि प्रतिभावंत माहितीपट निर्माते आणि लेखक म्हणून ओळखले जातात. त्यांनी आजवरच्या प्रदीर्घ कारकीर्दीत 200 पेक्षा जास्त माहितीपट आणि लघुपट बनवले असून एक डझनपेक्षा जास्त मालिकांची देखील निर्मिती केली आहे. कृष्णस्वामी यांच्या माहितीपटांचे विषय विस्तृत असून त्यात उद्योगजगत, कृषी, मतदार जागृती, विविध बहुआयामी मान्यवरांच्या जीवनकार्यावरील चरित्रपट,असे अनेक विषय आहेत. भारतीय इतिहास, कला आणि संस्कृती यावर त्यांनी तयार केलेला चार तासांचा माहितीपट , “फ्रॉम इंडस व्हॅली टु इंदिरा गांधी" जागतिक पातळीवर देखील खूप गाजला. 'इंडियन इंप्रिंट्स' नावाची त्यांची दूरदर्शनवरची मालिकाही खूप लोकप्रिय झाली होती .प्राचीन भारतीय संस्कृतीचा एकूणच दक्षिण पूर्व आशियावर असलेला प्रभाव विशद करणारी त्यांची ही मालिका 2009 मध्ये दूरदर्शनवर प्रसारित झाली होती.
भारतीय चित्रपटांवर डॉ कृष्णस्वामी यांनी 1963 साली एरीक बर्नोव्ह यांच्यासोबत "इंडियन फिल्म" हे पुस्तकही लिहिलं.अलीकडेच त्यांनी लिहिलेले पुस्तक, "अँन अनलाईकली केमेस्ट्री : ऑटोबायोग्राफी ऑफ अ कपल", वाचकांसमोर आधुनिक भारताचं चित्र उभे करते.
डॉ. कृष्णस्वामी यांना अनेक पुरस्कार आणि सन्मानांनी गौरवण्यात आलं आहे. यात पद्मश्री, युएस आंतरराष्ट्रीय चित्रपट आणि व्हिडीओ महोत्सव, लॉस अँजेलिस चा जीवनगौरव पुरस्कार अशा प्रतिष्ठित पुरस्कारांचा समावेश आहे.
R.Tidke/S.Tupe/R.Aghor/P.Kor
(Visitor Counter : 138
पंतप्रधान कार्यालय
पंतप्रधान 16 डिसेंबर रोजी राष्ट्रीय युद्ध स्मारक येथे स्वर्णिम विजय मशालीच्या अभिवादन आणि स्वागत समारंभात होणार सहभागी
स्वर्णिम विजय वर्ष सोहळ्याचा एक भाग म्हणून गेल्या वर्षी पंतप्रधानांनी प्रज्वलित केलेल्या चार मशालींनी देशाच्या कानाकोप-यातून प्रवास केला.
पंतप्रधानांच्या हस्ते या मशाली राष्ट्रीय युद्ध स्मारकातील अखंड तेवणाऱ्या ज्योतीमध्ये विलीन केल्या जातील.
नवी दिल्ली, 15 डिसेंबर 2021
पंतप्रधान श्री नरेंद्र मोदी 16 डिसेंबर 2021 रोजी सकाळी 10:30 वाजता राष्ट्रीय युद्ध स्मारक येथे स्वर्णिम विजय मशालीच्या अभिवादन आणि स्वागत समारंभात सहभागी होतील.
1971 च्या युद्धातील भारताच्या विजयाच्या आणि बांगलादेशच्या निर्मितीच्या 50 वर्षांच्या स्मरणार्थ स्वर्णिम विजय वर्ष सोहळ्याचा एक भाग म्हणून, गेल्या वर्षी 16 डिसेंबर रोजी पंतप्रधानांनी राष्ट्रीय युद्ध स्मारक येथे अखंड तेवणाऱ्या ज्योतीतून स्वर्णिम विजय मशाल प्रज्वलित केली. त्यांनी चार मशाली प्रज्वलित केल्या ज्या वेगवेगळ्या दिशेने मार्गक्रमण करणार होत्या. तेव्हापासून, या चार मशालींनी सियाचीन, कन्याकुमारी, अंदमान आणि निकोबार द्वीपसमूह, लोंगेवाला, कच्छचे रण, आगरतळा इत्यादींसह देशभर प्रवास केला. या मशाली मुख्य युद्धक्षेत्रात आणि 1971 च्या युद्धातील शौर्य पुरस्कार विजेते आणि दिग्गजांच्या घरांमध्येही नेण्यात आल्या.
16 डिसेंबर 2021 रोजी, अभिवादन समारंभादरम्यान, पंतप्रधानांच्या हस्ते या चार मशाली राष्ट्रीय युद्ध स्मारक येथे अखंड तेवणाऱ्या ज्योतीमध्ये विलीन केल्या जातील.M.Chopade/V.Joshi/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
जपानच्या पंतप्रधानांसोबत पंतप्रधान नरेंद्र मोदी यांची भेट
पंतप्रधान नरेंद्र मोदी यांनी हिरोशिमा येथील जी -7 शिखर परिषदेच्या पार्श्वभूमीवर जपानचे पंतप्रधान फ़ुमिओ किशिदा यांच्यासमवेत 20 मे 2023 रोजी द्विपक्षीय बैठक घेतली.
पंतप्रधान फ़ुमिओ किशिदा यावर्षी मार्च महिन्यात भारतात येऊन गेल्यामुळे दोन्ही नेत्यांची 2023 मधील ही दुसरी बैठक आहे.
पंतप्रधान नरेंद्र मोदी यांनी मार्च 2023 मध्ये भेट दिलेले बोधीचे रोपटे हिरोशिमा येथे लावल्याबद्दल पंतप्रधानांनी जपानचे पंतप्रधान फ़ुमिओ किशिदा यांचे आभार मानले.
भारताच्या संसदेत दरवर्षी हिरोशिमा दिनाचे स्मरण केले जाते आणि जपानचे राजदूत याप्रसंगी नेहमीच उपस्थित असतात, याची आठवण पंतप्रधानांनी करून दिली.
या बैठकीत दोन्ही नेत्यांनी आपापल्या देशांच्या जी 20 आणि जी 7 अध्यक्षतांखाली होणाऱ्या प्रयत्नांचा योग्य समन्वय साधण्याविषयी चर्चा केली. पंतप्रधानांनी ग्लोबल साऊथच्या समोरील मुद्दे आणि प्राधान्यक्रम अधोरेखित करण्याच्या गरजेवर भर दिला.
दोन्ही नेत्यांनी समकालीन प्रादेशिक घडामोडींवर देखील विचारविनिमय केला. हिंद- प्रशांत क्षेत्रात सहकार्य वृद्धिंगत करण्याविषयी देखील त्यांच्यात चर्चा झाली.
द्विपक्षीय विशेष धोरणात्मक आणि जागतिक भागीदारी अधिक मजबूत करण्यावर दोन्ही नेत्यांची सहमती झाली. शिक्षण, कौशल्य विकास, पर्यटन, पर्यावरणपूरक जीवनशैली , हरित हायड्रोजन, उच्च तंत्रज्ञान, सेमी कंडक्टर्स आणि डिजिटल सार्वजनिक पायाभूत सुविधा, इत्यादी क्षेत्रांवर बैठकीत चर्चा झाली. दहशतवादाचा मुकाबला आणि संयुक्त राष्ट्रांच्या सुधारणांवरही यावेळी चर्चा करण्यात आली.
पंतप्रधान कार्यालय
नागालँडमधील विद्यार्थिनींच्या शिष्टमंडळाचे पंतप्रधानांनी लोककल्याण मार्ग येथील निवासस्थानी केले स्वागत
‘एक भारत श्रेष्ठ भारत’ उपक्रमाचा एक भाग म्हणून शिष्टमंडळाने दिल्लीला दिली भेट
पंतप्रधानांनी शिष्टमंडळाबरोबर मुक्तपणे साधला संवाद
ईशान्येविषयी पंतप्रधानांचे विचार, नागालँडमधील त्यांचे अनुभव, योगचे महत्त्व अशा विविध विषयांवर विद्यार्थिनींनी पंतप्रधानांशी विस्तारपूवर्क केली चर्चा
नवी दिल्ली, 9 जून 2022
पंतप्रधान नरेंद्र मोदी यांनी आज नागालँडमधील विद्यार्थिनींच्या शिष्टमंडळाचे त्यांच्या लोककल्याण मार्ग येथील निवासस्थानी स्वागत केले. ‘एक भारत श्रेष्ठ भारत’ उपक्रमाचा एक भाग म्हणून हे शिष्टमंडळ दिल्लीला आले आहे.
विद्यार्थिनींनी पंतप्रधानांची भेट झाल्याबद्दल आनंद व्यक्त केला. या शिष्टमंडळातील सदस्यांबरोबर पंतप्रधानांनी मुक्तपणे संवाद साधला. यावेळी पंतप्रधानांचे ईशान्येबद्दलचे विचार, नागालँडमधील त्यांचे अनुभव, योगचे महत्त्व इत्यादी अनेक विषयांवर चर्चा केली आणि त्यांची मते जाणून घेतली.
या संवादाच्यावेळी पंतप्रधानांनी विद्यार्थिनींनी दिल्लीतील विविध पर्यटन स्थळांना भेटी दिल्यानंतर आणि येथे फिरल्यानंतर आलेला अनुभव जाणून घेतला. दिल्लीतील वास्तव्यादरम्यान त्यांनी पंतप्रधान संग्रहालय आणि राष्ट्रीय युद्ध स्मारकाला भेट देण्याचा सल्लाही दिला.
राष्ट्रीय महिला आयोगाच्यावतीने या शिष्टमंडळाची पंतप्रधानांसोबत बैठक आयोजित करण्यात आली होती.S.Kakade/S.Bedekar/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
राष्ट्रपती कार्यालय
डोमिनिकन रिपब्लिकच्या उपराष्ट्रपतींनी राष्ट्रपतींची घेतली भेट
नवी दिल्ली, 3 ऑक्टोबर 2023
डोमिनिकन रिपब्लिकच्या उपराष्ट्रपती, महामहीम श्रीमती रॅक्वेल पेना रॉड्रीग्ज यांनी आज  भारताच्या राष्ट्रपती श्रीमती द्रौपदी मुर्मू यांची राष्ट्रपती भवनात भेट घेतली.
भारत आणि डोमिनिकन रिपब्लिक यांच्यातील पंचवीस वर्षांच्या राजनैतिक संबंधांच्या वर्धापन दिनाचे औचित्य साधणारी, त्यांची, या भेटीची वेळ अतिशय सुयोग्य आहे; असे भारताच्या दौऱ्यावर प्रथमच आलेल्या उपराष्ट्रपतींचे स्वागत करताना राष्ट्रपती मुर्मू म्हणाल्या. लोकशाहीच्या सामायिक मूल्यांच्या भक्कम पायावर आधारित असलेले, दोन्ही देशांमधील द्विपक्षीय संबंध अत्यंत जिव्हाळ्याचे आणि मैत्रीपूर्ण आहेत, तसेच जागतिक मुद्द्यांवर आपल्या दोघांचे विचार एकमताचे असल्याचे राष्ट्रपतींनी नमूद केले.
डोमिनिकन रिपब्लिक हा लॅटिन अमेरिकेतील भारताचा आठवा सर्वात मोठा व्यापारी भागीदार असल्याचे राष्ट्रपतींनी अधोरेखित केले. व्यापार उद्यीमात अधिकाधिक वैविध्य आणण्याची क्षमता या देशात असल्याबद्दल त्यांनी विश्वास व्यक्त केला.
औषधी उत्पादने, सागरी विज्ञान, हवामानशास्त्र, आपत्ती विरोधक पायाभूत सुविधा आणि डिजिटल पेमेंट तंत्रज्ञान यासारख्या क्षेत्रात एकत्र काम करण्यास आणि आमच्या अनुभवाची आणि कौशल्याची देवाणघेवाण करण्यास भरपूर वाव आहे, असे ही त्या म्हणाल्या.
क्षमता विकास हा भारत-डोमिनिकन रिपब्लिक सहकार्याच्या महत्वपूर्ण स्तंभांपैकी एक आहे,असे राष्ट्रपती म्हणाल्या.अलीकडेच भारताने डॉमिनिकन रिपब्लिकच्या अधिकाऱ्यांसाठी सायबर सुरक्षा आणि रिमोट सेन्सिंग या महत्त्वाच्या क्षेत्रांसाठी दोन विशेष आयटीईसी प्रशिक्षण अभ्यासक्रम आयोजित केले होते, याबद्दल त्यांनी समाधान व्यक्त केलं
दोन्ही देशांतील सतत होत असलेली देवाणघेवाण आणि संपर्क आमचे द्विपक्षीय संबंध अधिक दृढ करतील यावर दोन्ही देशांतील नेत्यांनी या भेटीत सहमती दर्शवली.
N.Meshram/S.Patgaonkar/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 34
वाणिज्य आणि उदयोग मंत्रालय
2025 पर्यंत लॉजिस्टिक्स क्षेत्रातील गुंतवणूक 500 अब्ज डॉलर्सपर्यंत पोहोचेल-सुरेश प्रभू
(नवी दिल्ली, 30 जुलै 2018
2025 सालापर्यंत लॉजिस्टिक्स क्षेत्रातील वार्षिक गुंतवणूक 500 अब्ज डॉलर्सपर्यंत पोहोचेल असे केंद्रीय वाणिज्य आणि उद्योग मंत्री सुरेश प्रभू यांनी म्हटले आहे. यामुळे देशात लाखो रोजगार निर्माण होतील आणि भारताच्या अंतर्गत आणि जागतिक व्यापारात येणाऱ्या बाधा दूर होतील.
अनेक परदेशी कंपन्या भारताकडे निर्मिती आणि सेवा क्षेत्रातील प्रमुख केंद्र म्हणून पाहत आहे. तसेच मेक इन इंडिया, डिजिटल इंडिया, स्किल इंडियासारख्या उपक्रमांनी कुशल मनुष्यबळासह किफायतशीर व्यवस्थेला प्रोत्साहन दिले आहे.
अलिकडच्या काळात केंद्र सरकारने कार्यक्षम लॉजिस्टिक्स सेवांच्या माध्यमातून व्यापाराला चालना देण्यासाठी अनेक उपाययोजना केल्या आहेत. यात सीमा तसेच सीमापार क्षेत्रात व्यापारी घडामोडींचे दस्तावेज तयार करणे, समर्पित मालवाहतूक मार्गिका, बंदर आणि अन्य पायाभूत क्षेत्रात गुंतवणूक आदींचा समावेश आहे. लॉजिस्टिक्सचा प्रभावी व्यवस्थापनाचा निर्मिती आणि सेवा क्षेत्रातील एकूणच व्यापारावर सकारात्मक परिणाम होतील. मंत्रालय राष्ट्रीय लॉजिस्टिक्स धोरणावर काम करत आहे. मल्टिमोडल लॉजिस्टिक्स पार्कसाठी देखील लवकरच धोरण जाहीर केले जाईल.
यावेळी प्रभू यांनी लॉजिस्टिक्स विभागाच्या लोगोचे प्रकाशन केले.
B.Gokhale/S.Kane/P.Kor
दूरसंचार आणि माहिती तंत्रज्ञान मंत्रालय
दूरसंचार नियंत्रक कार्यालय, महाराष्ट्र आणि गोवा यांनी मुंबईत जुहू चौपाटी येथे पदयात्रा आणि स्वच्छता मोहिमेचे केले आयोजन
दक्षता जनजागृती सप्ताह 2021 आणि स्वातंत्र्याच्या अमृत महोत्सवाच्या पार्श्वभूमीवर पदयात्रा आणि स्वच्छता मोहीम
स्वतंत्र भारत@75: प्रामाणिकपणासह आत्मनिर्भरता ही दक्षता जनजागृती सप्ताह 2021 ची संकल्पना आहे
मुंबई, 28 ऑक्टोबर 2021
दक्षता जनजागृती सप्ताह 2021 आणि स्वातंत्र्याच्या अमृत महोत्सवाच्या पार्श्वभूमीवर, संचार नियंत्रक कार्यालय, महाराष्ट्र आणि गोवा, संचार मंत्रालय, भारत सरकार यांनी आज मुंबईतील जुहू चौपाटी येथे पदयात्रा आणि स्वच्छता मोहिमेचे आयोजन केले होते. दूरसंचार सेवा प्रदात्यांच्या  प्रतिनिधींसह नियंत्रक कार्यालयातील सर्व अधिकारी या जनजागृती उपक्रमात सहभागी झाले होते.
जुहू दूरसंचार संकुल येथून अनिल प्रतापराव साळुंके, नियंत्रक  यांनी दुपारी 4.30 वाजता सहनियंत्रक सतीश कुमार, आणि उपनियंत्रक गौरव राऊत यांच्या उपस्थितीत या पदयात्रेला हिरवी झेंडा दाखवला. कोविड-19 च्या सर्व नियमांचे पालन करून नियोजित मार्गावरून पदयात्रा निघाली. पदयात्रेदरम्यान अधिकाऱ्यांनी दक्षता, दूरसंचार ग्राहक संरक्षण आणि सायबर सुरक्षा याविषयी जनजागृती करणाऱ्या विविध घोषणा देत संदेश आणि 'चित्रांचे फलक झळकावले.
पदयात्रेचा समारोप जुहू समुद्रकिनाऱ्यावर झाला आणि सर्व सहभागींनी दक्ष भारतासाठी एकत्र काम करण्याची गरज अधोरेखित करणारी अखंडतेची शपथ घेतली. अनिल प्रतापराव साळुंके, नियंत्रक  यांनी उपस्थितांना संबोधित केले आणि प्रामाणिकपणा आणि सचोटीचा सर्वोच्च दर्जा राखण्याचा तसेच या डिजिटल युगात सायबर सुरक्षेबाबत ग्राहक जागरूकता निर्माण करण्याची गरज असल्याचा संदेश दिला.
त्यानंतर, अधिकारी जुहू चौपाटी येथील स्वच्छता मोहिमेत उत्साहाने सहभागी झाले आणि स्वच्छ भारत आणि स्वतंत्र भारत @ 75: सचोटीसह आत्मनिर्भरता हा संदेश दिला, जी दक्षता जागरुकता सप्ताह 2021 ची संकल्पना आहे. सामान्य जनतेनेही अधिकाऱ्यांना सक्रियपणे पाठिंबा देत स्वच्छता मोहिमेत भाग घेतला.
पदयात्रा आणि स्वच्छता मोहीम सर्व सहभागींमध्ये सकारात्मक वातावरण निर्माण करण्यात यशस्वी झाली आणि दूरसंचार नियंत्रक कार्यालय , दूरसंचार सेवा पुरवठादार आणि मुंबई पोलीस आणि बृहन्मुंबई महानगरपालिकेकडून आवश्यक मदतीने दक्षता आणि दूरसंचार ग्राहक जागरूकता सारख्या महत्त्वाच्या बाबींवर जागरूकता निर्माण करण्याचे उद्दिष्ट साध्य केले.
M.Chopade/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 94
पंतप्रधान कार्यालय
माता मृत्यू दरात झालेल्या लक्षणीय घसरणीबद्दल पंतप्रधानांनी व्यक्त केले समाधान
नवी दिल्ली, 30 नोव्हेंबर 2022
देशातील माता मृत्यू दरात लक्षणीय घट झाली आहे. 2014-16 या काळात , प्रती एक लाख मातांमागे, 130 इतका असलेला हा मृत्यूदर 2018-20 मध्ये 97 प्रती लाखांपर्यंत कमी झाला आहे. याबद्दल, पंतप्रधान नरेंद्र मोदी यांनी सर्व संबंधितांचे आभार मानत, आनंद व्यक्त केला आहे. महिला सक्षमीकरणाशी संबंधित, सर्व पैलू अत्यंत मजबूत केले जात आहेत,असं पंतप्रधानांनी म्हटलं आहे.
केंद्रीय आरोग्य आणि कुटुंब कल्याण मंत्री, डॉ मनसुख मांडवीय यांचे ट्वीट शेअर करत पंतप्रधानांनी म्हटलं आहे, की—
“हा फार उत्साहवर्धक कल आहे. हा बदल बघून फार समाधान वाटले. महिला सक्षमीकरणाशी संबंधित सर्व पैलू अधिकाधिक बळकट करण्यावर आम्ही भर घेत आहोत”
N.Chitale/R.Aghor/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(